als_Latn dik_Latn sag_Latn
Të enjten, zëdhënësi i Putinit lajmëroi se Presidenti nuk do të merrte pjesë në takimin me Shërbimin e Sigurisë Federale (FSB), takim në të cilin Putin gjithmonë merrte pjesë. Por, zëdhënësi i Putin deklaroi se ai gëzonte shëndet të plotë, ndërsa shtoi se “dorështrëngimi i tij ishte aq i fuqishëm sa mund të ta thyente dorën”.
Mungesa e Putinit në takimin e FSB’së erdhi vetëm një ditë pasi ai papritmas kishte anuluar një udhëtim për në Kazakistan. “Vizita është anuluar. Si duket Putini është i sëmurë”, ka thënë një burim për reuters, duke hapur rrugë kështu për një mori spekulimesh, shkruan Washington Post.
Për ta bërë këtë situatë edhe më konfuze, të mërkurën Kremlini publikoi një fotografi të një takimi të Putinit me guvernatorin e Karelias. Mirëpo, kjo u demantua nga websajti lokal VestiKarelii, i cili raportoi se ky takim kishte ndodhur më katër mars. Në fakt,BBC ka raportuar se një numër i ngjarjeve të publikuara së fundmi nga Kremlini, janë ngjarje të mëhershme. Nëse ky informacion është i saktë, i bie që Putini për herë të fundit të jetë parë më 5 mars, me rastin e takimit me kryeministrin italian në Moskë.
als_Latn als_Latn als_Latn